KOMISIJOS ATASKAITA EUROPOS PARLAMENTUI IR TARYBAI ANTROSIOS KARTOS ŠENGENO INFORMACINĖS SISTEMOS (SIS II) SUKŪRIMO PAŽANGOS ATASKAITA2010 m. liepos mėn. – 2010 m. gruodžio mėn. /* KOM/2011/0391 galutinis */





TURINYS 1. Įvadas 2 2. Projekto įgyvendinimo pažanga 2 2.1. Ataskaitiniu laikotarpiu padarytos pažangos apžvalga 2 2.2. Projekto užbaigimo sutartinis pagrindas 3 2.3. Pasirengimas įgyvendinti alternatyvų techninį planą 4 2.4. Pasirengimas perėjimui į SIS II 5 2.5. SIS II tinklas 6 2.6. Operacijų valdymas 6 2.7. Saugumas 6 3. Valdymas 7 3.1. Finansinis poveikis 7 3.2. Projekto valdymas 8 3.2.1. Bendro projekto valdyba (BPV) 8 3.2.2. SISVIS komitetas (SIS II) 8 3.2.3. Planavimas ir koordinavimas nacionaliniu lygmeniu 9 3.2.4. Taryba 9 3.2.5. Europos Parlamentas 9 4. Kito ataskaitinio laikotarpio prioritetai 10 5. Išvados 10 1. ĮVADAS Šioje pažangos ataskaitoje aprašoma, koks darbas, kuriant antrosios kartos Šengeno informacinę sistemą (SIS II) ir rengiantis pereiti iš SIS 1+ į SIS II, buvo atliktas per antrąjį 2010 m. pusmetį. Ataskaita teikiama Tarybai ir Europos Parlamentui pagal Tarybos reglamento (EB) Nr. 1104/2008 ir Tarybos sprendimo 2008/839/TVR dėl perėjimo iš Šengeno informacinės sistemos (SIS 1+) į SIS II 18 straipsnį. 2. PROJEKTO įGYVENDINIMO PAžANGA 2.1. Ataskaitiniu laikotarpiu padarytos pažangos apžvalga 2010 m. birželio 3–4 d. TVR taryba padėjo pagrindą didelei SIS II projekto pažangai, padarytai 2010 m. antrąjį pusmetį. Šiuo laikotarpiu Komisijos ir valstybių narių ekspertai įtemptai dirbo, siekdami užbaigti rengti patikslintus sistemai taikytinus reikalavimus ir nustatyti realiai įgyvendinamo tvarkaraščio projekto metmenis. Vyko naudingi praktiniai seminarai ir susitikimai, kuriuose dalyvavo visų suinteresuotųjų šalių ekspertai ir buvo siekiama nustatyti sritis, kuriose turėjo būti plėtojami SIS II reikalavimai, atsižvelgiant į galutinių vartotojų poreikius, taip pat į būtinybę užtikrinti nacionalines investicijas į SIS II. Paminėtini tam tikri per šį laiką nustatyti elementai – pirmiausia būtinybė sukurti maždaug penkis kartus pajėgesnę sistemą, nei buvo numatyta iš pradžių (nuo 15–22 mln. perspėjimų, numatytų pirminėje sutartyje, iki dabar reikalingų 70–100 mln. perspėjimų), kuri tinkamai veiktų. Visų suinteresuotųjų šalių ekspertams atlikus išsamų vertinimą, buvo pasiektas plataus masto susitarimas tiek dėl persvarstytų sistemos reikalavimų ir būsimų bandymų metodo, tiek dėl bendro tvarkaraščio metmenų. Todėl tikimasi, kad SIS II pradės veikti 2013 m. pirmąjį ketvirtį. Po to, kai buvo parengti sistemos reikalavimai, Komisija su pagrindiniu už sistemos sukūrimą atsakingu rangovu pradėjo derybas dėl reikiamų sąlygų įtraukimo į sutartis, siekdama panaikinti atotrūkį tarp pirminėje sutartyje nustatytų reikalavimų ir reikalavimų, nustatytų 2008 m. perėjimo teisės aktais[1], bei patikslintų galutinio vartotojo poreikių. Nuo rugpjūčio iki rugsėjo vidurio vyko sudėtingos derybos, per kurias siekta išsiaiškinti tikslų teiktinų paslaugų turinį ir užtikrinti, kad rangovas pateiktų pagrįstą finansinį pasiūlymą. Derybos baigtos sėkmingai. Projektui užbaigti skirtas biudžetas visiškai atitinka SIS II numatytą biudžetą, patvirtintą 2007–2013 m. Valstybių narių ekspertai kartu parengė galutines sistemos specifikacijas ir dėl jų susitarė; šiomis specifikacijomis išsaugomos ankstesnės investicijos, tačiau nacionalines sistemas dar reikės tobulinti, visų pirma tam, kad jos galėtų veikti kartu su daug pajėgesne sistema. Siekdama suteikti valstybėms narėms visus papildomus su SIS II susijusius išteklius, kurių gali prireikti, Komisija, priimdama patikslintas nacionalines metines Išorės sienų fondo programas, taikė itin lanksčias sąlygas. SIS II iš tiesų yra vienas iš Išorės sienų fondo strateginių prioritetų; iš šio fondo ES pagal bendro finansavimo principą valstybėms narėms gali skirti iki 75 % lėšų. Šiomis aplinkybėmis 2010 m. spalio 7–8 d. TVR taryba dar kartą patvirtino, kad tebėra labai svarbu užtikrinti, kad SIS II pradėtų veikti, todėl būtinos bendros valstybių narių ir Komisijos pastangos ir glaudus bendradarbiavimas. Be to, Taryba atkreipė dėmesį į SIS II veikimo pradžios bendrą tvarkaraštį ir biudžetą, patvirtintus susitikimui pateiktoje Komisijos ataskaitoje[2], ir paragino visas suinteresuotąsias šalis dėti visas įmanomas pastangas, kad projektas būtų visiškai įgyvendintas pagal tvarkaraštį ir finansinį planą. Taryba taip pat palankiai įvertino Komisijos pasiūlytą galimybę valstybėms narėms pasinaudoti Išorės sienų fondo lėšomis, taip prisidedant prie sistemos nacionalinių elementų užbaigimo, ir priminė, kad nenumatytų atvejų planas, pagrįstas tolesniu C.SIS 1+ plėtojimu, turi galioti, kol bus sėkmingai užbaigti antrojo etapo bandymai. Po beveik dvejus metus trukusių techninių sunkumų, 2010 m. spalio 7–8 d. priimtose TVR tarybos išvadose pateiktos aiškios, realiai įgyvendinamos ir daugumos patvirtintos SIS II projekto užbaigimo gairės. Komisija pabrėžė, jog laikas leisti ekspertams dirbti netrukdomiems, kad jie visą dėmesį galėtų skirti įgyvendintiniems techniniams tikslams ir projektui užbaigti. 2.2. Projekto užbaigimo sutartinis pagrindas 2010 m. rugsėjo 15 d. Komisija ir pagrindinis už sistemos sukūrimą atsakingas rangovas susitarė dėl projekto užbaigimo sutartinio pagrindo. Pagrindiniai šio susitarimo aspektai: - Techniniai reikalavimai Komisija ir rangovas susitarė dėl visų galutinių reikalavimų, reikalingų, kad SIS II sistema pradėtų veikti, visapusiškai atsižvelgdami į su valstybių narių ekspertais pasiektą bendrą susitarimą. Vienas pagrindinių patobulintų sistemos elementų yra susijęs su jos pajėgumu, kuris yra maždaug penkis kartus didesnis, nei buvo numatyta iš pradžių (nuo 15–22 mln. perspėjimų, numatytų pirminėje sutartyje, iki dabar reikalingų 70–100 mln. perspėjimų). Išlaikyti griežti sistemos veikimo rezultatų reikalavimai, siekiant patenkinti visus būsimų galutinių vartotojų operacijų vykdymo poreikius. Svarbu pažymėti, kad pagrindiniai SIS II teisės aktuose nustatyti įsipareigojimai persvarstytais dokumentais nebuvo pakeisti. - Tvarkaraštis Buvo patvirtintas 2010 m. birželio mėn. Tarybai pristatytas bendras tvarkaraštis, kuris tapo sudėtine sutarties dalimi. Per kitus 30 mėnesių SIS II bus toliau plėtojama ir bus atlikti išsamūs jos bandymai. Todėl sistema bus parengta, kad pradėtų veikti 2013 m. pirmąjį ketvirtį. Trumpuoju laikotarpiu, iki 2011 m. antrojo ketvirčio, daugiausia dėmesio bus skiriama centrinės ir nacionalinių sistemų pritaikymui pagal atnaujintus reikalavimus. Tuo tikslu spalio mėn. paskelbtas naujas sąsajos kontrolės dokumentas – pagrindinis techninis informacinis dokumentas, skirtas SIS II centrinių ir nacionalinių elementų kūrimui, pagal kurį metų pabaigoje buvo patobulinta pagrindinės ir atsarginių stočių aparatinė įranga. Paskesnis etapas bus skirtas bandymo veiklai, kad būtų užtikrinta, jog visa SIS II veiktų tinkamai. Jis truks maždaug vienerius metus ir bus baigtas 2012 m. antrojo etapo bandymu. Galutinį projekto etapą sudarys išsamus bandymas (SIS II teisės aktuose nustatyta bandymų serija) ir faktinis duomenų perkėlimas. Sistema turi pradėti veikti pirmąjį 2013 m. ketvirtį. - Biudžetas SIS II kūrimo užbaigimo ir bandymų procedūros, dėl kurios susitarta per derybas, nustatytas biudžetas yra 34,95 mln. EUR. Iš jų 22,02 mln. EUR skirta kūrimui (įskaitant bandymus ir perėjimą), o 12,93 mln. EUR – aparatinės įrangos tobulinimui (kuris reikalingas dėl didesnio sistemos pajėgumo ir poreikio turėti papildomą bandymo aplinką, kad vienu metu būtų galima vykdyti ir kūrimo, ir bandymo veiklą). Kūrimo sąnaudos atitinka 2009 m. birželio mėn. Komisijos palyginamojoje ataskaitoje numatytą biudžetą (21,74 mln. EUR, be aparatinės įrangos tobulinimo). Bendros sąnaudos neviršys SIS II biudžeto, dėl kurio susitarta iki 2013 m. - Sutarties sąlygos ir garantijos Per derybas Komisija užtikrino, kad nė viena iš pirminėje sutartyje numatytų sutarties sąlygų ir apsaugos priemonių, visų pirma susijusių su baudų skyrimu, nebūtų sušvelnintos. Komisija taip pat užtikrino, kad į galutines sąlygas būtų įtraukta 2009 m. birželio mėn. Tarybos išvadose nurodyta „sprendimo“ sąlyga. Ši sąlyga panaši į tą, kuri nustatyta tam atvejui, jeigu pirmojo etapo bandymas būtų nesėkmingas, tačiau šioji skirta antrojo etapo bandymui. Pagal ją Komisija galės priimti sprendimą nedelsiant nutraukti sutartį, jeigu būtų laikoma, kad antrojo etapo bandymas buvo nesėkmingas. Komisija taip pat užtikrino, kad būtų nustatyta palankiausiai vertinamo kliento sąlyga, taikytina įsigyjant aparatinę įrangą. 2.3. Pasirengimas įgyvendinti alternatyvų techninį planą 2010 m. spalio 7–8 d. TVR taryba pakartojo, kad nenumatytų atvejų planas, pagrįstas tolesniu C.SIS 1+ plėtojimu, turi galioti, kol bus sėkmingai baigti antrajame etape apibrėžti bandymai. Todėl Taryba paprašė Komisijos, kad ji, bendradarbiaudama su Prancūzija, imtųsi būtinų priemonių užtikrinti galimybei iki to laiko naudotis tokiu nenumatytų atvejų planu. Siekiant pasirengti galimam perėjimui prie alternatyvaus techninio SIS II funkcijų įgyvendinimo veiksmų plano, jeigu būtų nuspręsta, kad vienas iš etapų buvo nesėkmingas, nuo 2009 m. vykdomos dvišalės Komisijos ir Prancūzijos diskusijos dėl galimo įgaliojimo susitarimo, pagal kurį būtų įgyvendinama alternatyvi SIS II sukūrimo, pagrįsto patobulintu SIS 1+ techniniu sprendimu (SIS 1+ RE), galimybė. Pagal įgaliojimo susitarimą Komisija ES biudžetą galėtų vykdyti, įgaliodama Prancūziją atlikti su SIS II kūrimu susijusias užduotis. Šio įgaliojimo susitarimo projektas jau parengtas ir galėtų būti pakartotinai naudojamas bet kurio tinkamo alternatyvaus techninio sprendimo, kurį galėtų pasiūlyti Prancūzija, atveju. Kalbant apie Prancūzijos ir jos už SIS 1+RE atsakingo rangovo teisinius santykius, Prancūzija pranešė Komisijai, kad pagal Prancūzijos viešojo pirkimo teisės aktus sutartis dėl SIS 1+RE nustos galioti, jei nebus pradėta taikyti iki 2010 m. rugsėjo mėn. Sutartis iš tiesų nustojo galioti. Atsižvelgdama į tai, kad Prancūzija įsipareigojusi nenumatytų atvejų sprendimą užtikrinti iki tol, kol bus užbaigtas antrasis etapas (kaip nurodyta 2010 m. balandžio 23 d. Tarybos išvadose dėl SIS II), Komisija ir toliau dirbs glaudžiai bendradarbiaudama su Prancūzijos valdžios institucijomis, kad joms iš naujo paskelbus kvietimą teikti paraiškas, būtų sudarytos sąlygos įgyvendinti šį sprendimą, jei to prireiktų. Kalbant apie teisinius veiksmus, parengtos visos priemonės, būtinos užtikrinti, kad būtų galima įgyvendinti alternatyvų techninį veiksmų planą, jei to prireiktų. Komisijai pasiūlius iš dalies pakeisti perkėlimo į SIS II teisės aktus, 2010 m. birželio mėn. Taryba priėmė nuostatą, pagal kurią „ SIS II gali būti plėtojama įgyvendinant alternatyvų techninį scenarijų, kuris pasižymi savomis techninėmis charakteristikomis “[3]. 2.4. Pasirengimas perėjimui į SIS II Kad perėjimas iš SIS 1+ į SIS II būtų sėkmingas, bus įdiegta laikinoji perėjimo architektūra. Architektūra apims ir keitiklį, kuris sukurtas keisti duomenis dviem kryptimis – siunčiant juos iš dabartinės C.SIS į centrinę SIS II ir priešingai, ir užtikrinti, kad abi sistemos veiktų darniai, kol valstybės narės pereis iš vienos sistemos į kitą. Šiuo etapu pagrindiniai elementai yra: - keitiklis, kurį turi sukurti rangovas; - susiję dokumentai, pavyzdžiui, keitiklio techninės specifikacijos; - keitiklio bandymo dokumentai; - duomenų valymas valstybių narių lygmeniu, siekiant užtikrinti, kad SIS 1+ esantys perspėjimai, kurie turi būti perkelti į SIS II, kuo labiau atitiktų SIS II duomenų reikalavimus. Vykstant diskusijoms dėl SIS II projekto techninių ir politinių aspektų, kurios truko nuo nesėkmingų operacinės sistemos bandymų 2008 m. gruodžio mėn. iki sėkmingo pirmojo etapo bandymo 2010 m. kovo mėn., perėjimo veikla tam tikru mastu buvo sustabdyta. Per 2010 m. antrąjį pusmetį išsiaiškinus susidariusią padėtį, šiai veikla vėl skirta daug dėmesio. Peržiūrėtas visas ankstesnis su perėjimu susijęs darbas, siekiant jį suderinti su patikslintais reikalavimais. Toliau pagal nustatytus reikalavimus buvo kuriamas keitiklis. Patobulinto keitiklio prireiks 2011 m. antrajam ketvirčiui artėjant į pabaigą, kai bus atliekami keitiklio bandymai, naudojant dabartinę SIS 1+. Kad padėtų valstybėms narėms nustatyti, koks su duomenų valymu susijęs darbo krūvis joms teks, C.SIS atitinkamai Tarybos darbo grupei reguliariai pateikia dokumentą, kuriame išsamiai apibūdina SIS duomenų bazės vertinimą pagal duomenų atvaizdį ir duomenų valymo veiklą. 2.5. SIS II tinklas SIS II projekte numatyta sukurti tolimojo ryšio tinklą, atitinkantį prieinamumo, saugumo, geografinės aprėpties ir paslaugų lygio reikalavimus nacionalinių ir centrinių sistemų tarpusavio ryšiui užtikrinti. Per šį ataskaitinį laikotarpį Rumunija sėkmingai – laiku ir neviršydama biudžeto – prisijungė prie SIS II s-TESTA tinklo; prisijungusių valstybių narių ir kitų dalyvių (Europolo ir Eurojusto) skaičius išaugo iki 31. 2.6. Operacijų valdymas Komisija, vykdydama politinius įgaliojimus, kuriuos jai, priimdami SIS II ir VIS teisės aktus, bendrųjų pareiškimų forma suteikė Taryba ir Europos Parlamentas, 2009 m. birželio mėn. priėmė pasiūlymus dėl teisės aktų, kuriais įsteigiama didelės apimties IT sistemų laisvės, saugumo ir teisingumo erdvėje operacijų valdymo agentūra. Įsigaliojus Lisabonos sutarčiai buvo būtina pateikti vieną iš dalies pakeistą pasiūlymą, kurį Komisija priėmė 2010 m. kovo mėn. Pagrindinė siūlomos agentūros funkcija būtų vykdyti su SIS II (kai pradės veikti), VIS ir EURODAC operacijų valdymu susijusias užduotis. Ateityje agentūrai taip pat galėtų būti patikėtos kitos didelės apimties IT sistemos. Padaryta didelė su šiuo teisės akto pasiūlymu susijusi pažanga ir tikimasi, kad reglamentas galės būti priimtas 2011 m. 2.7. Saugumas Kai kurioms valstybėms narėms iškėlus klausimus dėl atitikties Komisijos sprendimams 2007/171/EB, 2007/170/EB ir 2008/602/EB[4], Komisija atliko techninį tyrimą dėl prieigos prie nešifruotų duomenų, kuri galima tik saugioje tinklo operacinio centro aplinkoje. Tyrime aprašyti keli galimi scenarijai ir valstybių narių ekspertų paprašyta pateikti nuomones. Kaip galima priemonė, pasiūlytas antras šifravimo sluoksnis, taip pat papildomų organizacinių procedūrų, kuriomis būtų užkirstas kelias prieigai prie nešifruotų duomenų arba ji būtų apribota, rinkinys. Kalbant apie įgyvendinimą, galimu sprendimu turės būti užtikrintas kuo mažesnis poveikis tam tikriems pagrindiniams kriterijams, pavyzdžiui, veiklos rezultatams, sistemos atsako trukmei, įgyvendinimo centriniu ir nacionaliniais lygmenimis sąnaudoms ir tvarkaraščiui. Galimų sprendimų įgyvendinimas su valstybėmis narėmis aptartas 2011 m. pradžioje Komisijos surengtame praktiniame seminare. 3. VALDYMAS 3.1. Finansinis poveikis Iki ataskaitinio laikotarpio pabaigos Komisijos bendri biudžeto įsipareigojimai SIS II projektui nuo 2002 m. buvo 133 170 429 EUR. Sudarytos sutartys dėl įgyvendinamumo tyrimų, centrinės SIS II sukūrimo, aptarnavimo ir kokybės užtikrinimo, SIS II tinklo, pasirengimo operacijų valdymui Strasbūre, saugumo, pasirengimo biometrinių duomenų srityje, ryšių ir ekspertų komandiruočių išlaidų. Iš šios sumos 68 152 710 EUR faktiškai išmokėta nuo 2002 m. iki 2010 m. gruodžio pabaigos. Daugiausia išlaidų skirta kūrimui (33 435 295 EUR), tinklui (20 371 388 EUR), aptarnavimui ir kokybės užtikrinimui (8 124 387 EUR). Biudžeto vykdymas | 2002 m. – 2010 m. gruodžio mėn. | 2010 m. liepos mėn. – gruodžio mėn. | Įsipareigojimai | Mokėjimai | Įsipareigojimai | Mokėjimai | Kūrimas | 80 377 456 | 33 435 295 | 37 201 723 | 6 934 479 | Aptarnavimas ir kokybės užtikrinimas | 9 882 074 | 8 124 387 | 482 180 | 931 907 | Tinklas | 32 375 954 | 20 371 388 | 0 | 4 358 677 | Pasirengimas operacijų valdymui | 7 468 215 | 4 837 950 | 1 344 177 | 309 529 | Saugumas | 874 715 | 217 712 | 5 440 | 0 | Tyrimai ir (arba) konsultacijos | 940 481 | 921 611 | 0 | 0 | Informacijos kampanija | 33 373 | 33 373 | 0 | 0 | Ekspertų komandiruočių išlaidos | 1 203 286 | 196 121 | 149 906 | 43 950 | Kita | 14 874 | 14 874 | 0 | 0 | IŠ VISO: | 133 170 429 | 68 152 710 | 39 183 426 | 12 578 542 | Per šį laikotarpį valstybės narės vis labiau reiškė susirūpinimą dėl SIS II reikalingų papildomų lėšų. Siekdama spręsti šią problemą, Komisija pradėjo galimybių toliau teikti paramą, skirtą padengti nacionalinių sistemų užbaigimo sąnaudas, neviršijant esamo biudžeto asignavimų vertinimą. Šis vertinimas atliktas glaudžiai bendradarbiaujant su Europos išorės sienų fondo valstybėse narėse paskirta nacionaline atsakingąja institucija ir su SIS II nacionalinių projektų vadovais. Šiuo klausimu diskutuota SOLID komiteto posėdyje, įvykusiame spalio 20 d. Vėliau kiekvienai valstybei narei pasiūlyta nustatyti atitinkamus nacionalinius poreikius ir iki 2010 m. lapkričio mėn. pabaigos pranešti apie juos SOLID komitetui. Tuomet, siekiant išsiaiškinti, ar pakanka turimų lėšų ir ar gali prireikti papildomų, buvo atlikta šių duomenų analizė. 3.2. Projekto valdymas 3.2.1. Bendro projekto valdyba (BPV) 2009 m. vasario 26–27 d. ir 2009 m. birželio 4–5 d. Tarybos išvadomis, siekiant stiprinti bendradarbiavimą ir sudaryti galimybę valstybėms narėms tiesiogiai teikti paramą centriniam SIS II projektui, buvo įkurta neoficiali iš valstybių narių ekspertų sudaryta grupė – Bendro projekto valdyba. Dėl būtinybės toliau stiprinti bendradarbiavimą ir didinti projekto skaidrumą, taip pat atsižvelgiant į teigiamus šios grupės darbo rezultatus, pasiteisino oficiali jos integracija į SIS II valdymo struktūrą, nepažeidžiant nei Komisijos, nei valstybių narių kompetencijos. 2010 m. birželio 3 d. priimtais iš dalies pakeistais perėjimo teisės aktais[5] Bendro projekto valdybai suteiktas oficialus patariamojo SIS II projektui paramą teikiančio organo, kuris padeda užtikrinti centrinio ir nacionalinių SIS II projektų nuoseklumą, statusas. Valdyba neturi nei sprendimų priėmimo galių, nei įgaliojimų atstovauti Komisijai ar valstybėms narėms. Teisės aktuose nurodyta, kad ekspertų skaičių nustato valstybės narės, veikdamos Taryboje. Dėl kandidatų susitarta 2010 m. rugsėjo 23 d. Tuo pat metu Komisija vykdė savo ekspertų skyrimo procedūrą. Dėl to kitas 2010 m. rugsėjo 30 d. įvykęs posėdis buvo surengtas pagal naująją oficialią sistemą. Toliau taikyta nustatyta tvarka, pagal kurią pirmininkaujanti valstybė narė ir Komisija pirmininką skiria rotacijos būdu. 2010 m. lapkričio mėn. Bendro projekto valdyba susitarė dėl darbo tvarkos taisyklių projekto, kuris 2011 m. turės būti pristatytas SISVIS komitetui. Šiuo ataskaitiniu laikotarpiu įvyko šešiolika Bendro projekto valdybos posėdžių. 3.2.2. SISVIS komitetas (SIS II) Kuriant SIS II Komisijai padeda SISVIS komitetas. 2010 m. liepos–gruodžio mėn. įvyko trys SISVIS komiteto posėdžiai, kuriuose svarstyti SIS II techniniai klausimai. Be reguliariai rengiamų SISVIS komiteto posėdžių, vyksta komiteto darbo grupių posėdžiai ir praktiniai seminarai, kuriuose dalyvauja valstybių narių ekspertai ir kuriuose aptariami išsamūs techniniai klausimai. Paprastai šiuose posėdžiuose sprendžiami su konkrečiomis projekto užduotimis susiję klausimai: - Bandymų patariamoji grupė SISVIS komitetui teikia nuomonę dėl bandymų organizavimo, įgyvendinimo ir rezultatų aiškinimo. Šiuo ataskaitiniu laikotarpiu įvyko du šios grupės posėdžiai. - Keitinių valdymo komitetas konsultuoja problemų, apie kurias pranešta, klasifikavimo, kvalifikavimo ir jų sprendimo galimo poveikio klausimais. Ataskaitiniu laikotarpiu įvyko vienas šios darbo grupės, kuri, be kita ko, teikia ataskaitas SISVIS komitetui, posėdis. - Per šį laikotarpį surengtas vienas perėjimo į SIS II praktinis seminaras, kurio tikslas – konsultuoti SISVIS komitetą ir tęsti veiklą šioje itin svarbioje srityje. 3.2.3. Planavimas ir koordinavimas nacionaliniu lygmeniu Darbo grupės, kurią sudaro valstybių narių ir sistemos vartotojų nacionalinių projektų vadovai, užduotis yra teikti konsultacijas Komisijos tarnyboms. Šių nacionalinių projektų vadovų posėdžių tikslas – spręsti išsamaus planavimo, rizikos ir veiklos, vykdomos tiek centrinio, tiek nacionalinių projektų lygmenimis, klausimus. Šiuo ataskaitiniu laikotarpiu įvyko trys nacionalinių projektų vadovų posėdžiai. 3.2.4. Taryba Atsižvelgdama į Tarybos išvadas ir į visų projekto šalių pageidavimą išlaikyti visišką skaidrumą, Komisija reguliariai informuoja Tarybą ir Europos Parlamentą apie bendro SIS II tvarkaraščio įgyvendinimą ir su centriniu projektu susijusias išlaidas. Komisija dalyvauja Tarybos parengiamųjų organų, atsakingų už Šengeno informacinę sistemą, posėdžiuose ir kiekviename Ministrų Tarybos posėdyje, į kurio darbotvarkę įtraukta SIS II. Komisija pateikė ataskaitas dėl esamos su SIS II projektu susijusios padėties ir numatė tolesnius veiksmus. Komisija per šį laikotarpį naujausią informaciją teikė ne tik žodžiu, kaip įprasta, bet ir prieš spalio 7–8 d. TVR tarybos susitikimą pateikė Komisijos tarnybų darbinį dokumentą „Ataskaita dėl antrosios kartos Šengeno informacinės sistemos (SIS II) veikimo pradžios bendro tvarkaraščio ir biudžeto“. Komisija su projektu susijusį darbą nacionaliniu lygmeniu dirbantiems kolegoms kiekvieną savaitę išplatina trumpą ataskaitą, kurioje pateikiama techninių pokyčių santrauka. 3.2.5. Europos Parlamentas Komisija toliau išsamiai informavo Europos Parlamentą apie dabartinę SIS II projekto padėtį, pateikdama teisingus, įrodomus ir naujausius faktus bei duomenis. Biudžeto komiteto siūlymai „laukiant sėkmingų bandymų rezultatų bei išsamios audito ataskaitos laikyti lėšas, skirtas pereiti prie SIS II, rezerve“ buvo toliau svarstomi per 2011 m. biudžeto procedūrą. Gruodžio 15 d. Europos Parlamentas SIS II skirtus asignavimus atidėjo į 2011 m. biudžeto rezervą. Europos Parlamentas nustatė rezervo panaudojimo sąlygas[6]: 1. Komisija turi pateikti tolesnio SIS II kūrimo „konkretų ir realiai įgyvendinamą tvarkaraštį“, taip pat poveikio biudžetui apibendrinimą. 2. Europos Parlamentui ir Tarybai turi būti leista visapusiškai susipažinti su Komisijos ir paslaugos teikėjo, samdomo SIS II sistemai sukurti, paslaugų sutartimi. Siekdama įgyvendinti pirmąją iš nurodytų sąlygų, Komisija lapkričio mėn. per techninį pasitarimą atitinkamų Europos Parlamento komitetų nariams pateikė išsamią pažangos apžvalgą. Ji taip pat išplatino išsamią su biudžetu susijusią informaciją, apimančią tiek įvykdytus, tiek būsimus įsipareigojimus ir mokėjimus. Be to, Komisija nurodė, kad yra pasirengusi dalytis prašoma sutartyje esančia informacija, jei bus laikomasi konfidencialumo sąlygų (siekiant apsaugoti teisėtus rangovo verslo interesus). Per šį susitikimą taip pat pasinaudota proga aptarti praktinius su biudžetu susijusių klausimų sprendimo būdus ir užtikrinta, kad Europos Parlamentas galėtų vykdyti kontrolę ir priežiūrą, nelėtindamas projekto įgyvendinimo pažangos ir sąskaitų faktūrų tvarkymo. Toliau reguliariai rengti susitikimai su EP nariais; Komisijos narė Cecilia Malmström Europos Parlamento LIBE komiteto pirmininkui (ir pranešėjams) nusiuntė raštą dėl pagrindinių spalio mėn. TVR tarybos išvadų. Ataskaita dėl tvarkaraščio ir biudžeto plano buvo perduota LIBE ir BUDG komitetų pirmininkams, o per LIBE komitete surengtą pristatymą supažindinta su dabartine SIS II projekto padėtimi. Galiausiai Komisija atsakė į dešimt Europos Parlamento užduotų su SIS II susijusių klausimų. 4. KITO ATASKAITINIO LAIKOTARPIO PRIORITETAI Pirmiausia, iki 2011 m. antrojo ketvirčio daugiausia dėmesio bus skiriama tiek centrinės, tiek nacionalinių sistemų suderinimui su atnaujintais reikalavimais. Paskesnis etapas bus skirtas bandymo veiklai, kad būtų užtikrinta, jog visa SIS II veiktų tinkamai. Bandymai truks maždaug vienerius metus ir bus baigti 2012 m. pirmąjį ketvirtį antrojo etapo bandymu. Galutinius projekto etapus sudarys išsamus bandymas (SIS II teisės aktuose nustatyta bandymų serija) ir faktinis duomenų perkėlimas. Sistema turi pradėti veikti pirmąjį 2013 m. ketvirtį. 5. IšVADOS 2010 m. pradžioje būta didelių abejonių dėl SIS II projekto ateities, kurios kilo tiek dėl techninių, tiek dėl politinių dalykų, tačiau per tuos metus šios abejonės palaipsniui išsklaidytos. Šio intensyvaus darbo rezultatas – sėkmingai atliktas pirmojo etapo bandymas, bendrai sutarus apibrėžti galutiniai reikalavimai, būtini, kad sistema pradėtų veikti, ir parengtas atitinkamas sutartinis pagrindas. Dėl visų šių teigiamų pokyčių SIS II projektas buvo įgyvendinamas toliau, laikantis bendros aiškios vizijos dėl likusių projekto etapų ir pagal realiai įgyvendinamą tvarkaraštį bei tinkamą biudžeto planą, siekiant užbaigti likusius darbus. Po beveik dvejus metus trukusių sunkumų vėl ėmus aktyviai dirbti parengta sistema, pagal kurią visos suinteresuotosios šalys turės dėti reikiamas pastangas, kad užtikrintų, jog SIS II projektas bus užbaigtas. I priedas SISVIS komiteto (SIS II) ir darbo grupės posėdžiai Ataskaitiniu laikotarpiu vykę posėdžiai 2010 M. LIEPOS MĖN. | 6, 14, 27 d. | SIS II bendro projekto valdyba | 13 d. | Keitinių valdymo komitetas | 15 d. | Nacionalinių projektų vadovų posėdis | 15 d. | SISVIS komitetas (SIS II techniniai aspektai) | 2010 M. RUGPJŪČIO MĖN. | 11, 25 d. | SIS II bendro projekto valdyba | 2010 M. RUGSĖJO MĖN. | 8, 16, 30 d. | SIS II bendro projekto valdyba | 22 d. | SISVIS komitetas (SIS II techniniai aspektai) | 22 d. | Nacionalinių projektų vadovų posėdis | 2010 M. SPALIO MĖN. | 20 d. | SISVIS komitetas (SIS II techniniai aspektai) | 27 d. | SISVIS komitetas (SIRENE) | 20, 27 d. | SIS II bendro projekto valdyba | 2010 M. LAPKRIČIO MĖN. | 10, 16, 24 d. | SIS II bendro projekto valdyba | 2010 M. GRUODŽIO MĖN. | 2 d. | Perėjimo į SIS II praktinis seminaras | 2, 8, 15 d. | SIS II bendro projekto valdyba | 16 d. | Nacionalinių projektų vadovų posėdis | 7, 14 d. | Bandymų patariamoji grupė | SISVIS komiteto (SIS II) ir darbo grupės posėdžiai b) Preliminariai numatyti kito ataskaitinio laikotarpio posėdžiai 2011 M. SAUSIO MĖN. | 11-12 d. | Bandymų praktinis seminaras | 12, 19, 25 d. | SIS II bendro projekto valdyba | 26 d. | SISVIS komitetas (SIS II techniniai aspektai) | 26 d. | Nacionalinių projektų vadovų posėdis | 2011 M. VASARIO MĖN. | 2, 9, 16, 22 d. | SIS II bendro projekto valdyba | 23 d. | SISVIS komitetas (SIS II techniniai aspektai) | 23 d. | Nacionalinių projektų vadovų posėdis | 2011 M. KOVO MĖN. | 2, 9, 16, 22, 30 d. | SIS II bendro projekto valdyba | 23 d. | SISVIS komitetas (SIS II techniniai aspektai) | 23 d. | Nacionalinių projektų vadovų posėdis | 2011 M. BALANDŽIO MĖN. | 6, 13, 20, 26 d. | SIS II bendro projekto valdyba | 27 d. | SISVIS komitetas (SIS II techniniai aspektai) | 27 d. | Nacionalinių projektų vadovų posėdis | 2011 M. GEGUŽĖS MĖN. | 4, 11, 18, 24 d. | SIS II bendro projekto valdyba | 25 d. | SISVIS komitetas (SIS II techniniai aspektai) | 25 d. | Nacionalinių projektų vadovų posėdis | 2011 M. BIRŽELIO MĖN. | 1, 8, 15, 28 d. | SIS II bendro projekto valdyba | 29 d. | SISVIS komitetas (SIS II techniniai aspektai) | 29 d. | Nacionalinių projektų vadovų posėdis | [1] Reglamentas (EB) Nr. 1104/2008 su pakeitimais, padarytais Reglamentu (ES) Nr. 541/2010, ir Tarybos sprendimas 2008/839/TVR su pakeitimais, padarytais Reglamentu (ES) Nr. 542/2010. [2] Komisijos tarnybų darbinis dokumentas „Ataskaita apie antrosios kartos Šengeno informacinės sistemos (SIS II) veikimo pradžios bendrą tvarkaraštį ir biudžetą“, SEC(2010) 1138 galutinis, Briuselis, 2010 9 21. [3] Reglamento (EB) Nr. 1104/2008 su pakeitimais, padarytais Reglamentu (ES) Nr. 541/2010, ir Tarybos sprendimo 2008/839/TVR su pakeitimais, padarytais Reglamentu (ES) Nr. 542/2010, bendro 1 straipsnio 3 dalis. [4] 2007/171/EB: 2007 m. kovo 16 d. Komisijos sprendimas, nustatantis Šengeno informacinės sistemos II tinklo reikalavimus (trečiasis ramstis); 2007/170/EB: 2007 m. kovo 16 d. Komisijos sprendimas, nustatantis Šengeno informacinės sistemos II tinklo reikalavimus (pirmasis ramstis) (pranešta dokumentu Nr. C(2007) 845); 2008/602/EB: 2008 m. birželio 17 d. Komisijos sprendimas, kuriuo nustatoma nacionalinių sąsajų ir centrinės VIS bei nacionalinių sąsajų ryšių infrastruktūros fizinė architektūra ir reikalavimai, taikytini kūrimo etape (pranešta dokumentu Nr. C(2008) 2693). [5] Reglamentas (ES) Nr. 541/2010 ir Reglamentas (ES) Nr. 542/2010. [6] 2011 m. sausio mėn. buvo leista naudoti du trečdalius asignavimų, skirtų tiek įsipareigojimams, tiek mokėjimams.